Aira Samulinin ehdotus vanhuksille: Käytä omat rahasi tekniikkaan nyt, kun vielä elät

HYVINVOINTI Jos Samulin ei poistu vessasta, lähtee kodistaan ja jättää oven auki tai kaatuu, kulkee tieto pojantyttärelle matkapuhelimeen.

Onneksi on tämä pahvi-Aira, kun en itse ehdi ihan joka paikkaan, jonne pyydetään, nauraa taitelija-yrittäjä Aira Samulin. Arkisto/Mari Mäkinen

toimitus

Aira Samulin puhuu ikääntyvien ihmisten kotona asumisen puolesta.

Itse hän on ottanut asuntoonsa avuksi tekniikkaa, joka auttaa pärjäämään kotona, mutta joka tuo myös turvaa.

Hänellä on kotonaan elektroninen liiketunnistimiin ja ovianturoihin perustuva turvajärjestelmä. Tekniikkaa löytyy joka huoneesta.

Tämä tarkoittaa sitä, että jos Samulin ei poistu vessasta, lähtee kodistaan ja jättää oven auki tai kaatuu, kulkee tieto pojantyttärelle matkapuhelimeen.

Anturit mittaavat, kuinka yöunet sujuvat, ja pojantytär näkee myös, onko Aira muistanut syödä, sillä jääkaapissakin on tunnistin.

– Vanhusten ei kannattaisi pelätä tekniikkaa, se on todellakin avuksi. Kun pojantyttäreni oli Meksikossa, hän soitti minulle ja sanoi nähneensä puhelimestaan, että olen noussut ylös, että nyt voi jo soittaa.

Kun pojantyttäreni oli Meksikossa, hän soitti minulle ja sanoi nähneensä puhelimestaan, että olen noussut ylös, että nyt voi jo soittaa."

Samulin käy puhumassa erilaisissa tapahtumissa vanhuudesta.

Hän nauraakin olevansa erityisasiantuntija, koska on itsekin jo 89-vuotias.

Samulin muistuttaa, että vanhuus on ihmisen elämässä pitkä ajanjakso, kolmannes koko elämästä.

Puhuessaan ikääntyville hän kehottaa ottamaan oman vanhuuden haltuun – tekemään päätöksiä, kun vielä voi.

– Jokaisen ihmisen pitäisi käyttää myös omat rahansa. Omaisetkin ovat tyytyväisiä, kun mummo voi hyvin. Käytä omat rahasi omaan hyvinvointiisi, Aira kehottaa.

Samulin on rakennuttanut Hyrsylän Mutkaan säätiöidyn hoivatalon – mallitalon, jossa vanhemman ihmisen on hyvä elää.

Mallitalossa on muun muassa tanssisali, jossa on joustava lattia ja peiliseinä.

Mallitalosta löytyy myös vastavirta-allas, jossa 32-asteinen vesi lämmittää ja jalat yltävät pohjaan.

Vedessäkin voi Airan mukaan hyvin tanssia.

Talossa ei ole kynnyksiä tai portaita, ja pistorasiat ovat käden korkeudella. Yön voi nukkua motorisoidussa sängyssä.

–Yhteiskunta ei voi järjestää meille kaikkea. Omaisten pitää myös kannustaa ikääntynyttä hoitamaan itse ajoissa asiansa. Jos olisin jättänyt itseni pelkästään yhteiskunnan haltuun, en olisi edes elossa, Samulin sanoo.

Teksti: Jaana Larsson